钦定古今图书集成/理学汇编/学行典/第069卷 > 列子 > 《杨朱》
## 钦定古今图书集成/理学汇编/学行典/第069卷 > 列子 > 《杨朱》

杨朱游于鲁，舍于孟氏。孟氏问曰：“人而已矣，奚以名
为？”曰：“以名者为富。”“既富矣，奚不已焉？”曰：“为贵。”“既贵矣，
奚不已焉？”曰：“为死。”“既死矣，奚为焉？”曰：“为子孙。”“名奚益
于子孙？”曰：“名乃苦其身，燋其心。乘其名者，泽及宗族，
利兼乡党，况子孙乎？凡为名者必廉，廉斯贫；为名者
必让，让斯贱。”曰：“管仲之相齐也，君淫亦淫，君奢亦奢”，
志合言从，道行国霸。死之后，管氏而已。田氏之相齐
也，君盈则已降，君敛则已施，民皆归之，因有齐国，子
孙享之，至今不绝。若实名贫，伪名富，曰实无名，名无
实，名者伪而已矣。

《鬻子》曰：“去名者无忧。”《老子》曰：“名者实之宾。”而悠悠者
趣名不已。名固不可去，名固不可宾耶？今有名则尊
荣，亡名则卑辱。尊荣则逸乐，卑辱则忧苦。忧苦，犯性
者也；逸乐，顺性者也。斯实之所系矣。名胡可去？名胡
可宾？但恶夫守名而累实。守名而累实，将恤危亡之
不救，岂徒逸乐忧苦之闲哉！